CELEX: 32020R1569
Language: mt
Date: 2020-07-23 00:00:00
Title: Regolament delegat tal-Kummissjoni (UE) 2020/1569 tat-23 ta’ Lulju 2020 li jemenda l-Anness I tar-Regolament (UE) Nru 692/2011 tal-Parlament Ewropew u tal-Kunsill, dwar il-klassifikazzjoni tal-pajjiżi tar-residenza tal-ospiti li jkunu qed joqogħdu fi stabbilimenti għall-akkomodazzjoni turistika fil-kuntest tal-ħruġ tar-Renju Unit mill-Unjoni (Test b’rilevanza għaż-ŻEE)

29.10.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 359/1
               
            
         REGOLAMENT DELEGAT TAL-KUMMISSJONI (UE) 2020/1569
         tat-23 ta’ Lulju 2020
         li jemenda l-Anness I tar-Regolament (UE) Nru 692/2011 tal-Parlament Ewropew u tal-Kunsill, dwar il-klassifikazzjoni tal-pajjiżi tar-residenza tal-ospiti li jkunu qed joqogħdu fi stabbilimenti għall-akkomodazzjoni turistika fil-kuntest tal-ħruġ tar-Renju Unit mill-Unjoni
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 692/2011 tal-Parlament Ewropew u tal-Kunsill tas-6 ta’ Lulju 2011 dwar l-istatistika Ewropea dwar it-turiżmu (1), u b’mod partikolari l-Artikolu 3(2) tiegħu,
         Billi:
         
                     (1)
                  
                  
                     Fl-1 ta’ Frar 2020, ir-Renju Unit ħareġ mill-Unjoni Ewropea.
                  
               
                     (2)
                  
                  
                     Skont ir-Regolament (UE) Nru 692/2011 tal-Parlament Ewropew u tal-Kunsill, l-Istati Membri jeħtieġ jissottomettu lill-Kummissjoni, data dwar il-kapaċità u l-okkupanza tal-istabbilimenti għall-akkomodazzjoni turistika f’konformità mal-Anness I tar-Regolament (UE) Nru 692/2011. Dak l-Anness jiddefinixxi, fost l-oħrajn, il-kategoriji meħtieġa tal-pajjiżi u taż-żoni ġeografiċi tar-residenza tal-ospiti li jkunu qed joqogħdu fi stabbilimenti għall-akkomodazzjoni turistika.
                  
               
                     (3)
                  
                  
                     Ir-Regolament (UE) Nru 692/2011 fih referenza impliċita għar-Renju Unit fil-kategorija “l-Unjoni Ewropea (l-Unjoni); għandha tiġi rrappurtata separatament: kull Stat Membru” taħt il-klassifikazzjoni li jeħtieġ tiġi applikata għat-Taqsima 2 tal-Anness I, kif elenkat fit-Taqsima 3 tal-Anness I.
                  
               
                     (4)
                  
                  
                     Wara l-ħruġ tar-Renju Unit mill-Unjoni, ir-Renju Unit ma għadux parti minn dik il-kategorija. Għaldaqstant, l-Istati Membri ma għadhomx obbligati li jissottomettu separtament id-data fir-rigward tar-Renju Unit taħt ir-Regolament (UE) Nru 692/2011.
                  
               
                     (5)
                  
                  
                     L-industrija tat-turiżmu tal-Unjoni tokkupa post importanti fl-ekonomija tal-Istati Membri, b’attivitajiet turistiċi li jirrappreżentaw sors kbir tal-impjiegi. L-istatistika Ewropea dwar it-turiżmu hija essenzjali biex issir valutazzjoni tal-kompetittività tal-industrija u l-volum u l-flussi tat-turiżmu.
                  
               
                     (6)
                  
                  
                     Filwaqt li titqies l-importanza tar-Renju Unit bħala suq li jiġġenera t-turiżmu fl-Unjoni, huwa essenzjali li tiġi żgurata l-kontinwità fis-sottomissjoni tad-data mill-Istati Membri, bir-Renju Unit bħala kontroparti wara l-ħruġ tiegħu mill-Unjoni.
                  
               
                     (7)
                  
                  
                     Minħabba li r-Renju Unit sar pajjiż terz, il-pożizzjonament tiegħu fil-klassifika tal-pajjiżi u taż-żoni ġeografiċi tal-ospiti li jkunu qed joqogħdu fi stabbilimenti għall-akkomodazzjoni turistika, jeħtieġ li jiġi modifikat skont dan.
                  
               
                     (8)
                  
                  
                     Għaldaqstant, it-Taqsima 3 “E. Pajjiżi u żoni ġeografiċi” tal-Anness I tar-Regolament (UE) Nru 692/2011, jenħtieġ li tiġi emendata biex tinkludi lir-Renju Unit bħala pajjiż tar-residenza separat tal-ospiti li jkunu qed joqogħdu fi stabbilimenti għall-akkomodazzjoni turistika. Dan l-aġġornament iċaqlaq biss lir-Renju Unit minn kategorija għal oħra u għaldaqstant la jaffettwa l-piż tar-rapportar u lanqas ma jimmodifika l-qafas kunċettwali sottostanti applikabbli.
                  
               
                     (9)
                  
                  
                     Ma jingħatax il-parir li pajjiż jew żona ġeografika jiġu mċaqalqa minn subkategorija għal oħra f’sena bażi speċifika. Huwa preferibbli li l-klassifikazzjoni emendata tiġi applikata għas-sena bażi kollha tal-2020 u ’l quddiem,
                  
               ADOTTAT DAN IR-REGOLAMENT:
         
            Artikolu 1
            L-Anness I tar-Regolament (UE) Nru 692/2011 huwa emendat kif ġej:
            Fit-Taqsima 3, il-punt “E. Pajjiżi u żoni ġeografiċi”, huwa emendat kif ġej:
            
                        (1)
                     
                     
                        it-tielet inċiż huwa sostitwit kif ġej:
                        
                                    “—
                                 
                                 
                                    pajjiżi Ewropej oħrajn (minbarra l-UE jew l-EFTA; mhux inklużi r-Renju Unit, ir-Russja, it-Turkija, l-Ukrajna),”;
                                 
                              
                  
                        (2)
                     
                     
                        l-inċiż li ġej jiddaħħal qabel “— ir-Russja,”:
                        
                                    “—
                                 
                                 
                                    ir-Renju Unit,”.
                                 
                              
                  
         
            Artikolu 2
            Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea u għandu japplika mis-sena bażi tal-2020 u ’l quddiem.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-23 ta’ Lulju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 192, 22.7.2011, p. 17.